**ΔΗΜΟΣ ΑΜΦΙΠΟΛΗΣ**

**ΤΜΗΜΑ ΟΙΚΟΝΟΜΙΚΩΝ ΥΠΗΡΕΣΙΩΝ**

**ΓΡΑΦΕΙΟ ΕΣΟΔΩΝ**

**----------------------------**

**Ροδολίβος 18 Νοεμβρίου 2024**

**ΑΝΑΚΟΙΝΩΣΗ**

Ο Δήμος Αμφίπολης στο πλαίσιο του **άρθρου** **25 του Ν. 5143/2024 (ΦΕΚ 161/11.10.2024 τεύχος Α΄)** ανακοινώνει τη ρύθμιση κάθε είδους οφειλών προς το Δήμο μας, **που έχουν βεβαιωθεί έως τις 31 Οκτωβρίου 2024**, και καλεί όλους όσους έχουν οφειλές προς το Δήμο Αμφίπολης να προσέλθουν στο **Γραφείο Εσόδων**του Τμήματος Οικονομικών Υπηρεσιών να τις ρυθμίσουν, προκειμένου να αποφευχθούν τα αναγκαστικά μέτρα είσπραξης, τα οποία εφαρμόζονται σύμφωνα με τον Κώδικα Είσπραξης Δημοσίων Εσόδων.

**1.** Κάθε είδους οφειλές προς τους Δήμους και τα νομικά τους πρόσωπα, **από φυσικά πρόσωπα τα οποία πληρούν τα κριτήρια του ευάλωτου οφειλέτη,** σύμφωνα με την περ. α) του άρθρου 217 του ν. 4738/2020 (Ά 207), περί ευάλωτου οφειλέτη, και έχουν **εκδώσει βεβαίωση ευάλωτου οφειλέτη (**[**www.gov.gr**](http://www.gov.gr/)**),** σύμφωνα με την περ. β) του ίδιου άρθρου, εφόσον αυτές έχουν βεβαιωθεί έως την **31η.10.2024**, δύναται, ύστερα από αίτηση του οφειλέτη προς το γραφείο εσόδων του δήμου, **να ρυθμίζονται και να καταβάλλονται με απαλλαγή από τις προσαυξήσεις και τόκους εκπρόθεσμης καταβολής**του Κώδικα Είσπραξης Δημοσίων Εσόδων (ν. 4978/2022, Α΄190), καθώς και από τα πρόστιμα λόγω εκπρόθεσμης υποβολής ή μη υποβολής ή ανακριβούς δήλωσης ή λόγω μη καταβολής τέλους, ως εξής:

α) **Εφάπαξ**, με απαλλαγή κατά ποσοστό ενενήντα πέντε τοις εκατό (95%),

β) **Σε δύο (2) έως έξι (6) δόσεις**, με απαλλαγή κατά ποσοστό ογδόντα πέντε τοις εκατό (85%),

γ)  **Σε επτά (7) έως δώδεκα (12) δόσεις**, με απαλλαγή κατά ποσοστό ογδόντα τοις εκατό (80%),

δ)  **Σε δεκατρείς (13) έως εξήντα (60) δόσεις**, με απαλλαγή κατά ποσοστό εβδομήντα πέντε τοις εκατό (75%).

**2.**  Κάθε είδους οφειλές προς τους Δήμους και τα νομικά τους πρόσωπα, **από φυσικά πρόσωπα που ΔΕΝ ανήκουν στην κατηγορία του ευάλωτου οφειλέτη, καθώς και από νομικά πρόσωπα**, εφόσον αυτές **έχουν βεβαιωθεί έως τις 31.10.2024**, δύναται, ύστερα από αίτηση του οφειλέτη προς το γραφείο εσόδων του δήμου, να ρυθμίζονται και να εξοφλούνται σε έως **εξήντα (60) δόσεις**.

3. Οφειλές που έχουν υπαχθεί σε **προηγούμενη ρύθμιση** ή διευκόλυνση τμηματικής καταβολής, η οποία είναι σε ισχύ, με απώλεια των ευεργετημάτων της προηγούμενης ρύθμισης και **χωρίς η υπαγωγή τους να συνεπάγεται επιστροφή καταβληθέντων ποσών.**

Οι δόσεις είναι **μηνιαίες**και ισόποσες πλην της τελευταίας που μπορεί να είναι μικρότερη των υπολοίπων. Κάθε δόση, πλην της τελευταίας, δεν μπορεί να είναι μικρότερη των **πενήντα (50 ) ευρώ**.

**Η αίτηση του οφειλέτη για την υπαγωγή στη ρύθμιση κάθε είδους οφειλών προς το Δήμο του ν. 5143/2024 υποβάλλεται έως την 31.01.2025.**

Η πληρωμή της ρυθμιζόμενης οφειλής, είτε του **εφάπαξ ποσού** είτε τ**ης πρώτης δόσης** πραγματοποιείται **εντός τριών (3) εργάσιμων ημερών** από την ημέρα υπαγωγής στη ρύθμιση, διαφορετικά η αίτηση  καταργείται αυτοδικαίως.

Οι επόμενες δόσεις καταβάλλονται μέχρι την **τελευταία εργάσιμη** ημέρα του αντίστοιχου μήνα, χωρίς να απαιτείται ιδιαίτερη ειδοποίηση του οφειλέτη.

Η **καθυστέρηση καταβολής δόσης** συνεπάγεται την επιβάρυνση με **μηνιαία προσαύξηση  5%**επί του ποσού της δόσης, από την επομένη της ημέρας που όφειλε αυτή να καταβληθεί.

Σε περίπτωση **μη καταβολής δύο (2) συνεχόμενων δόσεων ή τριών (3) δόσεων συνολικά**, η ρύθμιση διακόπτεται και βεβαιώνονται εκ νέου τα οφειλόμενα, μαζί με τα πρόστιμα και τις προσαυξήσεις που έχουν διαγραφεί.

**Πληροφορίες στο γραφείο εσόδων, τηλέφωνα: 2324350122 & -50123**

**--------------------------------------**